郡寮案樂飲趙判院有詩次其韻
作者：袁說友
朝代：宋

paragraphs: 簿書紛如絲，取樂得少空。
悠然杯勺興，藉此歌舞送。
從事來官厨，醉不睡隣甕。
衣裳賸蘭澤，言議雜囂鬨。
人生醒忌獨，勝日飲須痛。
向來韝上鷹，府公解其縱。
先生作禪卧，肯以靜嗤動。
形臞詩則昌，萬境供日用。
文字與紅裙，寧非一理共。
退之强分別，無乃夢中夢。
絲竹娛中年，耐此髮種種。
明當解予酲，酒德賡舊頌。